Kindlasti ei ole pika ja väärika ajalooga Usbekistanis täna kõik asjad veel hästi. Maailma 178 riigi hulgas on Usbekistan pressivabaduselt häbiväärsel 163. ja korruptsioonilt 172. positsioonil. Usbekkide riigikorraldus on üsna suletud. Riigist välja pääsemine on isegi keerulisem kui sinna sissesõiduviisa saamine. Kesk-Aasia regioonile omaselt on võimustruktuur äärmiselt presidendikeskne. Juba paarkümmend aastat riiki juhtinud Islam Karimovit võib liialdamata nimetada absoluutseks monarhiks. Usbekid ise põhjendavad oma valikuid väitega, et demokraatia piiramine on aidanud neil ära hoida islamiradikaalidega kaasnevat anarhiat nii majanduses kui ühiskonnas tervikuna. Hetkel on 80% usbekkidest küll moslemid, ent riik hoiab karmilt sekulaarset joont.